Mede-eienaars Gerrie de Haas (32) en Wayne Vermeulen (36) het ’n maand lank deur China gereis en dis waar die idee van ’n besondere eetplek begin posvat het. “Ons het baie oor ons drome gepraat,” onthou Wayne. “ ’n Jaar later het die Here met elkeen gepraat en ons saamgebring. Ek en my vrou, Ilené, het van Jeffreysbaai af teruggetrek na Pretoria. Ek en Gerrie het besluit om ons eetplek saam te open en vir ‘n jaar lank het ons gebid daaroor en aan die konsep gewerk.” Die amptelike opening was op 4 November 2017.
Wayne (36), ’n gebore Pretorianer wat in Port Elizabeth getoë is, het sakebestuur studeer en onder meer ervaring opgedoen by Mugg & Bean. Hy het koffie leer rooster by die Tribeca-groep: “Ek het gedag dis ’n kuns, toe kom ek agter dis ’n chemie!” Wayne het ’n koffiestalletjie by die Boeremark bedryf. Die diverse koskulture van verre lande inspireer hom. Hy en Ilené het vir Global Challenge Expeditions wyd geswerf en die Goeie Nuus uitgedra – hulle het elk 30 lande besoek. “Daar doen en leef en eet jy soos die inwoners – jy word soos hulle,” vertel Wayne. Hulle het twee dogters, tweejarige Tehila (“spontane lofprysing”) en ses maande oue Lana-Louise (“lofstryder”). In Jeffreysbaai het die egpaar ’n koffiekroeg en roostery, First Light en Routed Roasters, bedryf. Ilené het ook ’n kleuterskool daar begin. “Sy het ’n groot hart vir kinders.”
Riaan Bosch, ’n kunstenaar van Pretoria, het die volgrootte muurskildery geskep, ’n paradys van plant, ryp vrug en Bybelse simboliek. “Ons wou ’n Suid-Afrikaanse konsep hê, iets klassiek in Flaamse styl. Gysbert van Graan, wat die interieur ontwerp het, het voorgestel ons maak die muur vol strelitzias. Ons het egter besluit op die spesies van die Woord: Die granaat, wat outoriteit verteenwoordig, druiwe vir salwing, en vye vir vrede en voorspoed.”
“Daar’s baie plekke wat goeie koffie bedien, en daar’s plekke wat lekker ontbyt bedien. Selde kry jy ’n plek wat in albei spesialiseer. Mense kom hierheen vir ’n unieke ervaring, goeie ontbyt én uitstekende koffie,” vertel Wayne. “Ons bedien ligte middagetes ook. Elke drie maande verander ons die spyskaart, neem disse weg en voeg disse by volgens die seisoen, met sop en potpasteie in die winter.”